PAE เตรียมเพิ่มทุนรองรับการออกวอร์แรนต์ให้ผู้ถือหุ้นเดิม
PAE เตรียมออกวอร์แรนต์ PAE-W2 ให้ผู้ถือหุ้นเดิมจำนวน 2,946,349,398 หน่วย อายุใบสำคัญแสดงสิทธิ 3 ปี อัตราการใช้สิทธิ 3.50 วอร์แรนต์ต่อ 1 หุ้น ราคาใช้สิทธิ 0.20 บ./หุ้น
25 มิ.ย. 2558

นายรัฐชัย ภิชยภูมิ กรรมการบริหาร บริษัท พีเออี (ประเทศไทย) จำกัด (มหาชน) หรือ PAE เปิดเผยว่า คณะกรรมการบริษัทมีมติให้เสนอขายหุ้นสามัญเพิ่มทุนให้แก่ผู้ถือหุ้นเดิมและบุคคลในวงจำกัด และการออกเสนอขายใบสำคัญแสดงสิทธิ PAE-W2 ให้แก่ผู้ถือหุ้นอีกครั้ง เนื่องจากบริษัทมีความจำเป็นที่จะต้องระดมทุนมาเพื่อใช้ในการขยายกิจการและเพื่อใช้เป็นเงินทุนหมุนเวียน
ทั้งนี้ อนุมัติเพิ่มทุนจดทะเบียนของบริษัทจากจำนวน 4,134,192,138 บาท เป็น 15,372,023,464 บาท โดยออกหุ้นสามัญเพิ่มทุนใหม่ จำนวน 11,237,831,326 หุ้น มูลค่าที่ตราไว้หุ้นละ 1 บาท โดยจัดสรรจำนวนไม่เกิน 5,541,481,928 หุ้น เสนอขายแก่ผู้ถือหุ้นเดิมตามสัดส่วนการถือหุ้นในอัตราส่วน 1 หุ้นเดิมต่อ 2 หุ้นใหม่ ในราคาเสนอขายหุ้นละ 0.20 บาท และอีกจำนวนไม่เกิน 2,000,000,000 หุ้น เสนอขายให้แก่บุคคลในวงจำกัด โดยจะเสนอขายครั้งเดียวหรือหลายครั้งก็ได้
ส่วนอีกจำนวนไม่เกิน 2,946,943,398 หุ้นเพื่อรองรับการใช้สิทธิของใบสำคัญแสดงสิทธิ PAE-W2 ที่เสนอขายให้แก่ผู้ถือหุ้นตามสัดส่วนการถือหุ้นโดยไม่คิดมูลค่า ในอัตราส่วน 3.5 หุ้นสามัญเดิมต่อ 1 หน่วยใบสำคัญแสดงสิทธิ
ขณะที่กำหนดวันประชุมวิสามัญผู้ถือหุ้น ครั้งที่ 1/2558 ในวันที่ 29 ก.ค.58 และได้กำหนดรายชื่อผู้ถือหุ้นที่มีสิทธิเข้าร่วมประชุมดังกล่าว (Record Date) ในวันที่ 14 ก.ค.58 และให้รวบรวมรายชื่อผู้ถือหุ้นตามมาตรา 225 ของ พ.ร.บ.หลักทรัพย์และตลาดหลักทรัพย์ พ.ศ.2535 โดยวิธีปิดสมุดทะเบียนพักการโอนหุ้นในวันที่ 15 ก.ค. 58
 